**Simularea Evaluării naționale pentru clasa a VII-a, 2018-2019**

**Probă scrisă**

**Limba și literatura română**

**Toate subiectele sunt obligatorii. Se acordă 10 puncte din oficiu.**

**Timpul de lucru efectiv este de două ore.**

**Subiectul I ( 46 de puncte)**

**Citește următorul text:**

*Păstorul liniștit*

*Dormea la umbră vara pe câini nădăjduit;*

*Iar șarpele din iarbă, cu limba-i pierzătoare,*

*Era acum aproape păstorul să omoare.*

*Dar un țânțar, de milă pătruns și îndemnat,*

*Pe somnoros în frunte*

*Așa l-a înghimpat,*

*Încât, sărind el, iute,*

*De șarpe s-a ferit,*

*Însă, cu-ntâi mișcare, țânțarul a turtit.*

*Un slab pe cel puternic când vrea ca să-l trezească*

*La adevăr de care el nu e bucuros,*

*Prin buna faptă poate să se primejduiască,*

*Ca un țânțar milos.*

*(* Alecu Donici*, Păstorul și țânțarul)*

**A. Scrie pe foaia de examen numărul exercițiului și litera corespunzătoare răspunsului corect, cu privire la textul dat**

1. Antonimele potrivite cuvintelor ***liniștit, adevăr*** sunt:

a) agitat, neadevăr;

b) calm, neadevăr;

c) domol, minciună; **3 puncte**

2*.* Cratima din structura ***să-l trezească*** are rolul: **3 puncte**

a) de a marca despărțirea în silabe și elidarea vocalei,, î” ;

b) de a marca rostirea împreună a două părți de vorbire diferite și elidarea vocalei ,, î”;

c) de a despărți în silabe două părți de propoziție.

3*.* Cuvintele care fac parte din familia lexicală a substantivului***umbră***sunt:

a) umbre, umbrar, umbros;

b) umbros, umbrele, a umbri;

c) umbrar, umbros, a umbri. **3 puncte**

4*.* Mijloacele de îmbogățire a vocabularului prin care s-au format cuvintele subliniate în secvența *Dar un țânțar, de milă pătruns și îndemnat / Pe somnoros în frunte* sunt, în ordine:

a) conversiune, conversiune, derivare cu sufix;

b) conversiune, derivare cu prefix, derivare cu sufix;

c) conversiune, derivare parasintetică, derivare cu sufix. **3 puncte**

5. În secvența *Prin buna faptă poate să se primejduiască,* există:

a) două cuvinte care conțin diftong;

b) un cuvânt cu diftong și un cuvânt cu hiat;

c) un cuvânt cu diftong și un cuvânt cu triftong. **3 puncte**

6. Păstorul fost avertizat asupra pericolului de moarte de:

a) ) lătratul câinilor;

b) înțepătura unui țânțar;

c) cântatul păsărilor. **3 puncte**

**B.** Formulează, în câte un enunț, două idei principale / idei secundare din textul dat. **6 puncte**

**C**. Redactează o compunere de minimum 150 de cuvinte, în care să demonstrezi că opera literară ,, Păstorul și țânțarul”, de Alecu Donici este o fabulă.  **16 puncte**

În compunerea ta trebuie:

* Să numești două trăsături ale fabulei;
* Să ilustrezi două trăsături, valorificând textul dat;
* Să ai o structură adecvată tipului de text și cerinței formulate;
* Să respecți precizarea referitoare la numărul de cuvinte.

**Redactarea compunerii:** unitatea compoziției- **1 punct**, coerența textului -**1 punct**; registrul de comunicare, stilul și vocabularul- **1 punct**; respectarea normelor de ortografie-**1 punct**; respectarea normelor de punctuație- **1 punct**; așezarea corectă a textului în pagină, lizibilitatea-**1 punct.**

**Subiectul al II-lea ( 44 de puncte)**

**Citește cu atenție textul:**

*Antilopa din România a fost pomenită, pentru prima dată, de Dimitrie Cantemir, în celebra sa lucrare ,, Descriptio Moldaviae”( 1714-1716); semnalarea acestei oi sălbatice a stârnit multe controverse. Ulterior, a devenit o certitudine că antilopa românească mai era încă prezentă în fauna noastră la începutul secolului al XVIII-lea; ea a dispărut la sfârșitul anilor 1700, din cauza vânătorii intensive, dar și ca urmare a transformărilor stepelor în terenuri agricole.*

*Oricât ar fi de greu de crezut, antilopele Saiga au trăit, în număr mare, nu doar în câmpiile din Basarabia, zonele Vaslui și Iași, ci și în Câmpia Bărăganului și în stepele dobrogene. Mai multe documente din secolul al XVI-lea atestă că această specie era cunoscută și vânată chiar în zona Bucureștiului.*

*În prezent, această specie mai populează regiunile stepice din Rusia, Kazahstan și vestul Mongoliei, fiind însă semnalate grupuri care au migrat, pentru iernat, în Turkmenistan și Uzbekistan. Deși a fost vânată intensiv pentru carnea, blana, dar și pentru coarnele masculilor, populațiile existente par să fie stabile, Saiga tatarica nefiind inclusă în vreo categorie de specii amenințate cu dispariția.*

( Ana-Maria Diaconescu, Antilopa Saiga, <http://www.terramagazin.ro>)

**A**. **Scrie pe foaia de examen numărul exercițiului și litera corespunzătoare răspunsului corect, cu privire la textul dat.**

1. Specia de antilopa a fost cunoscută și vânată în zona Bucureștiului, conform documentelor din:

a) secolul al XVIII-lea;

b) secolul al XVI-lea;

c) secolul al XIX-lea. **3 puncte**

2. Cauzele dispariției antilopei din România au fost:

a) vânatul intensiv și transformarea stepelor în terenuri agricole;

b) vânatul intensiv și seceta;

c) seceta și migrarea pentru iernat. **3 puncte**

3. Genul și cazul substantivelor subliniate în text sunt, în ordine:

a) feminin, dativ; feminin, genitiv;

b)feminin, nominativ; feminin, genitiv;

c) feminin, acuzativ; feminin, dativ. **3 puncte**

4. În secvența *Deși a fost vânată intensiv pentru carnea, blana, dar și pentru coarnele masculilor, populațiile existente par să fie stabile,* există:

a) un verb la diateza pasivă, un verb la diateza reflexivă, un verb la diateza activă;

b) un verb la diateza pasivă și două verbe la diateza activă;

c) un verb la diateza activă și două verbe la diateza pasivă. **3 puncte**

5. În fragmentul *semnalarea acestei oi sălbatice a stârnit multe controverse,* cuvintele subliniate îndeplinesc, în ordine, funcțiile sintactice:

a) atribut pronominal genitival, complement indirect, ;

b) atribut adjectival, subiect;

c) atribut adjectival, complement direct. **3 puncte**

6. Notează perechea cifră-literă care indică valoarea morfologică a fiecărui cuvânt subliniat în fragmentul : *Oricât ar fi de greu de crezut, antilopele Saiga au trăit, în număr mare, nu doar în câmpiile din Basarabia, zonele Vaslui și Iași, ci și în Câmpia Bărăganului și în stepele dobrogene.*

1. ar a) verb copulativ;

2. de crezut b) adjectiv pronominal demonstrativ;

3. mare c) adjectiv propriu-zis,

4. din d) verb la supin;

e) verb auxiliar;

f) conjuncție simplă,

g) prepoziție simplă **8 puncte**

**B.** Alcătuiește o frază în care să existe două propoziții principale aflate în raport de coordonare . **3 puncte**

**C.** Redactează o narațiune de 150- 300 de cuvinte în care să prezinți o întâmplare petrecută în timpul unei vizite la o Grădină zoologică. **12 puncte**

În compunerea ta trebuie**:**

* Să relatezi o întâmplare, respectând succesiunea logică a faptelor;
* Să precizezi două elemente ale cadrului spațio-temporal;
* Să ai un conținut adecvat cerinței;
* Să respecți precizarea privind numărul de cuvinte

**Redactarea compunerii:** unitatea compoziției- **1 punct**, coerența textului -**1 punct**; registrul de comunicare, stilul și vocabularul- **1 punct**; respectarea normelor de ortografie-**1 punct**; respectarea normelor de punctuație- **1 punct**; așezarea corectă a textului în pagină, lizibilitatea-**1 punct.**

**Notă! Respectarea, în lucrare, a ordinii cerințelor nu este obligatorie.**